Diari Oficial de la Generalitat Valenciana


Sumari del DOGV 9913, del 12-08-2024 (2024/7763)

RESOLUCIÓ de 25 de juny de 2024, de la DG d'Energia i Mines, per la qual s'atorga a Iniciativa y Desarrollo Energético Planta 4, SL, autorització d'implantació en sòl no urbanitzable, autorització administrativa prèvia, autorització administrativa de construcció i aprovació del pla de desmantellament i restauració de l'entorn per a la CF “PSF Atalaya Solar”, situada a Villena, de pot. instal·lada 33,485 MW, inclosa la infraestructura d'evacuació d'ús exclusiu constituïda per dos línies subterrànies de 30 kV fins a la subestació col·lectora “SET Valle 30/132 kV”. ATALFE/2020/27.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9913

Data del DOGV
:   12-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7763

CVE
:   WRPV-F-5316-0060

Data del document
:   25-06-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Antecedents

Sol·licitud

INICIATIVA Y DESARROLLO ENERGÉTICO PLANTA 4, SL, va presentar una instància davant del Registre telemàtic de la Generalitat Valenciana, en data 19/10/2020, amb número de registre GVRTE/2020/1537379, en la qual va sol·licitar l’autorització d’implantació en sòl no urbanitzable, l’autorització administrativa prèvia, l’autorització administrativa de construcció, l’avaluació d’impacte ambiental ordinària, i l’aprovació del Pla de desmantellament i restauració del terreny i l’entorn afectat, relatius a una central de producció d’energia elèctrica de tecnologia fotovoltaica, denominada “PSF ATALAYA SOLAR”, d’una potència nominal de 28MWn i d’una potència, dels mòduls fotovoltaics, de 33 MWp, per a situar-la en el terme municipal de Villena (Alacant), la infraestructura d’evacuació exclusiva de la qual arriba fins a la subestació transformadora “SET col·lectora Valle 132/30 kV”.

Conforme a les característiques i la ubicació de la instal·lació sol·licitada, esta està sotmesa al procediment integrat d’autorització de centrals fotovoltaiques que s’hagen d’emplaçar en sòl no urbanitzable, establit pel Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica (d’ara en avant, Decret llei 14/2020). Per a la tramitar-la, s’incoa, per part del Servei Territorial d’Indústria, Energia i Mines d’Alacant (d’ara en avant, STIEMA), l’expedient ATALFE/2020/27.

Hi ha constància del pagament de la taxa corresponent al pressupost del projecte de la instal·lació objecte d’esta resolució.

En data 22 de desembre de 2020, en vista de la documentació presentada, s’acorda l’admissió a tràmit, mitjançant l’STIEMA, de la sol·licitud d’autorització per a la instal·lació de producció d’energia elèctrica de 33.000 kW de potència instal·lada, segons la definició aleshores vigent, promoguda per INICIATIVA Y DESARROLLO ENERGÉTICO PLANTA 4, SL, per a situar-la en el municipi de Villena, província d’Alacant, únicament als efectes del que estipula l’article 1.1 del Reial decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

INFORMACIÓ PÚBLICA

La sol·licitud d’autorització administrativa de la instal·lació, juntament amb la documentació presentada, han sigut objecte d’informació pública durant el termini de trenta (30) dies, als efectes previstos en l’article 23 del Decret llei 14/2020; en l’article 36 de la Llei 21/2013, de 9 de desembre, d’avaluació ambiental, així com en els articles 20 i 31 del Decret 162/1990, de 15 d’octubre, pel qual s’aprova el Reglament per a l’execució de la Llei 2/1989, de 3 de març, d’impacte ambiental, en els mitjans següents:

• el Diari Oficial de la Generalitat Valenciana, de data 11 de gener de 2022, (DOGV núm. 9253, p. 2462),

• el Butlletí Oficial de la Província d’Alacant, de data 19 de novembre de 2021, (BOP núm. 221, p. 11139)

L’STIEMA, en virtut de l’article 23 del Decret llei 14/2020, va remetre a l’Ajuntament de Villena la instància d’exposició en el tauler d’anuncis de la sol·licitud d’autorització d’implantació en sòl no urbanitzable, d’autorització administrativa prèvia i d’autorització administrativa de construcció, i va requerir que es remetera la diligència acreditativa de l’exposició una vegada finalitzat el termini corresponent, el qual consta en l’expedient. L’anunci s’ha publicat en el tauler d’anuncis i edictes de l’Ajuntament de Villena (Alacant) des del dia 25 de gener de 2022 fins al dia 7 de març de 2022.

Així mateix, s’ha posat la documentació a la disposició del públic en general en la seu electrònica de la Generalitat, en el lloc web [https://cindi.gva.es/va/web/energia/informacion-publica](https://cindi.gva.es/va/web/energia/informacion-publica ) (en valencià) i

[https://cindi.gva.es/es/web/energia/informacion-publica](https://cindi.gva.es/es/web/energia/informacion-publica ) (en castellà).

La documentació aportada, que es va sotmetre a informació pública, és la següent:

• Projecte d’execució de planta solar fotovoltaica: “Atalaya Solar”.

• Estudi d’impacte ambiental.

• Estudi d’integració paisatgística.

• Memòria justificativa del compliment dels criteris del Decret llei 14/2020.

• Pla de desmantellament i restitució del terreny i l’entorn afectat.

• Plec general de normes de seguretat en prevenció d’incendis forestals.

• Separates dirigides als organismes afectats:

AL·LEGACIONS

D’acord amb la documentació que obra en l’expedient, durant el tràmit d’informació pública es van presentar les al·legacions següents, els fonaments de les quals s’indiquen de manera resumida a continuació:

1. ASSOCIACIÓ DE VEÏNS LA ENCINA.

Al·lega que, en representació de tots els veïns i veïnes d’esta pedania, s’oposa rotundament a la instal·lació massiva de projectes solars.

El promotor indica que la pedania de La Encina es troba a una distància superior a 20 quilòmetres del projecte plantejat, de manera que els efectes sobre esta són inexistents.

L’al·legant no concreta quins incompliments imputa ni en prova cap, per la qual cosa escau desestimar l’al·legació per absència de contingut.

2. SALVATIERRA.

La interessada formulava diferents al·legacions al projecte en relació amb les afeccions mediambientals i paisatgístiques, que es van traslladar a la Direcció General de Qualitat i Educació Ambiental.

En data 24/02/2023 es va formular la Declaració d’impacte ambiental per l’òrgan ambiental esmentat, en la qual s’arreplega l’al·legació presentada i s’establix un condicionant amb mesures preventives, correctores i compensatòries dels efectes adversos sobre el medi ambient. De la mateixa manera, es compta amb l’informe favorable del Servei d’Infraestructura Verda i Paisatge.

3. AJUNTAMENT DE VILLENA.

El 05/01/2023 entra una comunicació de l’Alcaldia de Villena sobre el que esta entén com a un possible fraccionament dels projectes PSF Frutasol, PSF Villasol i PSF Atalaya Solar, i es justifica sobre el fet que els tres projectes tenen la mateixa empresa matriu, el mateix domicili fiscal i, a més, les dos últimes compartixen la parcel·la cadastral.

Una vegada consultat el promotor, este respon i justifica que els tres projectes disposen d’equips independents per a la generació elèctrica, amb els punts d’accés i connexió propis. A més, el projecte de la PSF Atalaya Solar es va tramitar i desenrotllar, inicialment, per un tercer, i el promotor actual el va adquirir després. També argumenta que sobre la base de la normativa del sector actual, no hi ha cap benefici retributiu en la fragmentació de projectes.

Sobre tots estos fets, l’STIEMA respon a l’ajuntament i indica que:

• Els tres projectes compten amb la declaració d’impacte ambiental, en la qual s’han valorat, entre altres documents, els estudis d’impacte ambiental presentats pels promotors en què s’inclou un estudi de sinergies amb altres plantes fotovoltaiques dins de la zona d’actuació.

• Els tres projectes compten amb permisos d’accés i connexió diferents, concedits pel gestor de la xarxa.

• Les persones jurídiques dels tres expedients no són les mateixes, ja que la PSF Atalaya Solar és promoguda per Iniciativa y Desarrollo Energético Planta 4 SL, mentres que la PSF Frutasol és promoguda per Grupotec SPV 4 SL, i la PSF Villasol, per Grupotec SPV 20 SL.

• La infraestructura d’evacuació és compartida pels tres promotors juntament amb uns altres la tramitació dels quals és competència estatal o autonòmica. Este fet és conforme amb el Decret llei 14/2020, de 7 d’agost, que arreplega, en l’article 8, punt 3.g, com a criteri general de localització, el fet de compartir les infraestructures d’evacuació quan resulte possible tècnicament i econòmicament, la qual cosa resulta en este cas.

Per tot el que s’ha exposat anteriorment, entén que la tramitació dels expedients esmentats no constituïx un cas de fragmentació de projectes.

Sobre la base del que s’ha exposat, les al·legacions presentades han de considerar-se valorades de manera adequada pels òrgans administratius.

CONDICIONANTS AFECTATS

D’acord amb el procediment establit reglamentàriament, amb la finalitat que en el termini de trenta (30) dies presentaren la seua conformitat o oposició a l’autorització sol·licitada i emeteren, si calia, els oportuns condicionants tècnics al projecte de la instal·lació, es van remetre les separates corresponents del projecte a les administracions, organismes i empreses de servici públic o d’interés general que tingueren béns o drets a càrrec seu i que esta els poguera afectar, i es van rebre els informes següents amb el resultat que, en síntesi, es detalla (es relacionen solament els referents a la central fotovoltaica i a la infraestructura d’evacuació exclusiva):

1. AJUNTAMENT DE VILLENA.

Consta un informe amb referència 2022/13C del Departament d’Arqueologia del Museu de Villena, de data 04/01/2022, en què es conclou que a causa de la troballa de ceràmiques prehistòriques és imprescindible dur a terme un seguiment arqueològic, i es pot aplicar la Llei 4/1998 del patrimoni cultural valencià. A més, es necessita una labor de documentació de l’antiga edificació Casa de Don Elías perquè està afectada per les obres.

INICIATIVA Y DESARROLLO ENERGÉTICO PLANTA 4, SL va presentar un escrit en data 07/02/2021 en què es respon que es tindrà en compte la recomanació feta per a l’execució de la instal·lació, i en cas de resolució definitiva de l’organisme competent en la matèria que incloga les actuacions referides, es procedirà consegüentment.

2. CONFEDERACIÓ HIDROGRÀFICA DEL XÚQUER.

Informe de la Confederació Hidrogràfica del Xúquer (CHX), rebut el 12/01/2022, en el qual indica les carències en la separata presentada pel promotor, i en què s’esmenten els següents factors a tindre en compte:

• S’ha de sol·licitar l’autorització corresponent per a l’ocupació de la zona de policia de llits.

• S’ha d’aplicar l’article 127 del Reglament del domini públic hidràulic en els encreuaments de línies elèctriques amb els llits.

• S’han d’executar els encreuaments subterranis de llit públic a una profunditat mínima d’un metre. De manera que es garantisca el drenatge superficial de les aigües cap als llits, la no afecció i la reposició d’estos al seu estat primitiu una vegada finalitzades les obres.

• S’ha d’obtindre l’autorització de la Confederació Hidrogràfica del Xúquer abans de qualsevol actuació en un llit públic o en la zona de policia d’este.

INICIATIVA Y DESARROLLO ENERGÉTICO PLANTA 4, SL presenta, el 28/02/2022, un escrit de conformitat amb les condicions que s’han de complir de l’informe emés per la CHX.

3. DIRECCIÓ GENERAL DE MEDI NATURAL I D’AVALUACIÓ AMBIENTAL.

Informe de la Direcció General de Medi Natural i Avaluació Ambiental, de data 04/05/2022, conjunt per a les centrals fotovoltaiques Villasol, Atalaya Solar i Sax I, en què s’apunten els aspectes que són de la seua competència per a tindre en compte als efectes oportuns:

• Mantindre les infraestructures dels bancals.

• Adaptar els seguidors als desnivells del terreny i evitar els moviments de terres.

• El clavament dels seguidors en el terreny s’haurà de dur a terme de manera directa, per tal d’evitar fer fonamentacions, sempre que el tipus de geologia ho permeta.

• Elaborar un informe, per un perit enginyer forestal independent a l’empresa, sobre els individus arboris i, en conseqüència, adoptar-ne les mesures protectores.

• Informar els titulars dels vedats de caça A-10816 (BOCON) i A-10597 (LOMA DE CARBONERAS) del canvi d’ús del sòl i de l’activitat que s’hi desenvoluparà.

• S’hauran d’adoptar les mesures de control que determina l’Orde de l’11 de juny de 2009, de les directrius extraordinàries per a l’aprofitament, la gestió i el control del conill de muntanya. S’hauran d’evitar les mesures per a l’elaboració de clapers per a conills proposades pels promotors.

• Es recomana que en la proximitat dels clapers per als rèptils s’instal·len abeuradors de dimensions xicotetes o punts d’aigua.

• Construir un tancat perimetral amb mesures anticol·lisió, segons el Decret 178/2005, de 18 de novembre. Es revisaran de manera quotidiana i es reposaran les que hagen caigut.

• Excloure l’ús d’herbicides i la plantació, sembra o dispersió d’espècies exòtiques.

• Mantindre una capa herbàcia en tota la superfície de les instal·lacions, amb sembra de varietats de cereal que permeten completar el cicle reproductiu del sebel·lí, el manteniment de l’estructura edàfica i la presència d’insectes pol·linitzadors.

• Elaborar un estudi dels efectes de les escorrenties per tal d’evitar les erosions del terreny. És convenient fer-hi una canalització que arreplegue estes aigües i les deposite d’una manera més dispersa, o les acumule o redirigisca per a utilitzar-les després.

• Fer la barrera d’integració paisatgística amb diferents espècies autòctones en forma de bosquet.

• Per a reparar la pèrdua de qualitat de l’hàbitat de les aus s’hauran de mantindre els cultius que hi ha en les zones sense panells solars. S’hauran d’adquirir o arrendar parcel·les de cultiu, tant fora dels espais de les ZEPA com dins d’estos, amb la intenció de mantindre cultius de cereals que permeten el desenvolupament de les postes d’avifauna. Esta esmena d’afeccions es faria en una proporció de com a mínim el 25 % de la superfície afectada.

• Instal·lar caixes niu per a espècies rapaces en una proporció d’una per cada 5 hectàrees.

• Agrupar els panells en zones no superiors a 10 hectàrees i deixar corredors de vegetació entre estes.

• El pla de vigilància ambiental haurà d’incloure el seguiment d’aus, i s’haurà d’enviar anualment al Servei de Vida Silvestre.

INICIATIVA Y DESARROLLO ENERGÉTICO PLANTA 4, SL, en data 27/05/2022, mostra la seua conformitat.

4. DIPUTACIÓ D’ALACANT. CARRETERES

Emet un primer informe desfavorable, en data 22/02/2022, i després, un segon informe, favorable, en resposta a la nova documentació presentada pel promotor, en data 27/02/2024, condicionat a la inclusió de la documentació següent:

1. Presentar la documentació tècnica que definisca l’accés a la planta situat en el marge esquerre del PK 10+000.

2. Clausurar la resta dels accessos directes a la carretera CV-813.

3. Formular una sol·licitud expressa d’autorització davant d’esta diputació provincial.

INICIATIVA Y DESARROLLO ENERGÉTICO PLANTA 4, SL va presentar, el 05/03/2024, la seua conformitat amb l’informe rebut.

Els organismes notificats no han rebut contestació d’I-DE Redes Eléctricas Inteligentes, SAU. Transcorregut el termini sense que conste cap resposta, d’acord amb la legislació aplicable, s’ha d’entendre que no hi ha cap objecció a les autoritzacions.

AVALUACIÓ AMBIENTAL

Consta com a formulada la declaració d’impacte ambiental, favorable, del projecte de planta solar fotovoltaica “PFV Atalaya Solar 33,00 MWp”, en el terme municipal de Villena (Alacant), mitjançant la resolució de data 24/02/2023 de la Direcció General de Qualitat i Educació Ambiental, (exp. 172/7103-GDF), amb eficàcia retroactiva a data 16/01/2023, publicada en el DOGV de data 08/05/2023 (núm. 9590, p. 28303). Els condicionants que arreplega esta, d’acord amb la legislació d’avaluació ambiental, s’incorporen en el punt SEGON, relatiu a l’autorització administrativa prèvia, de la part dispositiva d’esta resolució.

IMPLANTACIÓ EN SÒL NO URBANITZABLE

Consta l’informe de compatibilitat urbanística municipal relatiu a la compatibilitat del projecte amb el planejament i les ordenances municipals, emés per l’Ajuntament de Villena el 29/07/2020, en els termes previstos en l’article 22 de la Llei 6/2014, de 25 de juliol, de la Generalitat, de prevenció, qualitat i control ambiental d’activitats a la Comunitat Valenciana, respecte a les parcel·les on se situaran els grups generadors d’energia elèctrica.

Consten en l’expedient els informes favorables del Servei d’Infraestructura Verda i Paisatge (SIVP), de data 13/02/2023, i del Servei de Gestió Territorial (SGT), de data 11/01/2023, respectivament. Estos dos servicis depenen de la Direcció General de Política Territorial i Paisatge. Els condicionants que estos arrepleguen s’han acceptat per part de l’entitat promotora i s’incorporen en el punt PRIMER de la part dispositiva d’esta resolució.

ADAPTACIÓ ALS CONDICIONANTS I A L’AVALUACIÓ AMBIENTAL

A causa dels condicionants indicats pels diferents organismes, la part promotora va presentar els projectes refosos:

“PROJECTE TÈCNIC DE BAIXA TENSIÓ DE LA PLANTA SOLAR FOTOVOLTAICA ‘ATALAYA SOLAR’, AMB CAPACITAT DE PRODUCCIÓ DE 28 MWn (desembre/2023)”,

“PROJECTE TÈCNIC DE CENTRES DE TRANSFORMACIÓ I XARXA INTERNA DE MITJANA TENSIÓ DE LA PLANTA SOLAR FOTOVOLTAICA ‘ATALAYA SOLAR’, AMB CAPACITAT DE PRODUCCIÓ DE 28 MWn/33 MWP (juliol/2023)” i

“PLANTA SOLAR FOTOVOLTAICA ‘ATALAYA SOLAR’, ANNEX: MESURES AMBIENTALS, PAISATGÍSTIQUES I TERRITORIALS” (gener/2024)”. Les principals modificacions consistixen en:

• Manteniment de bancals i murs de contenció.

• Col·locació de panells anticol·lisió en les tanques perimetrals.

• Plantació d’espècies arbòries autòctones.

• Manteniment d’una coberta vegetal en tota la planta.

• Generar illes de panells solars no superiors a 10 ha, amb corredors de connexió.

• Mantindre els cultius que hi ha en totes les zones possibles de les parcel·les.

• Esmenar les afeccions en una proporció de com a mínim el 25 %, mitjançant la reserva de parcel·les.

• Ajustar el tancat a la parcel·la o als límits preexistents.

• Separar el tancat per a deixar una banda de 50 metres en les zones forestals contigües.

Una vegada revisat este, no s’observen modificacions que, de conformitat amb l’article 115.3 del Reial decret 1955/2000, d’1 de desembre, s’hagen de considerar substancials. Per tant, de conformitat amb l’article 23.5 del Decret llei 14/2020, no ha sigut necessari sotmetre de nou al tràmit d’informació pública estos canvis, ja que també es disposa de la cessió del corresponent dret de les persones propietàries afectades per estos, si calguera.

EVACUACIÓ I CONNEXIÓ A LA XARXA

L’evacuació exclusiva del projecte “PSF ATALAYA SOLAR” inclosa en l’abast d’esta resolució es durà a terme mitjançant dos línies subterrànies de 18/30 kV, des dels centres de transformació de la planta fins a la subestació col·lectora “SET Valle 132/30 kV”, però se n’exclourà expressament esta subestació, que forma part de la infraestructura d’evacuació compartida i es tramita en altres procediments.

Les instal·lacions constituïxen la infraestructura comuna o compartida amb altres projectes de centrals fotovoltaiques, fins a arribar a la xarxa de transport, on es connectarà el projecte “PSF ATALAYA SOLAR”, però cap d’estes estan incloses en les autoritzacions que comprén esta resolució, i són les següents:

• L’esmentada subestació col·lectora SET Valle 132/30 kV, compartida amb els següents projectes de centrals fotovoltaiques en tramitació:

• FV Salinas (exp. PFot-256), competència de l’Administració general de l’Estat.

• FV Solar Fotovoltaica Villena (exp. PFot-291), competència de l’Administració general de l’Estat.

• FV Frutasol (exp. ATALFE/2020/22), competència de la Generalitat Valenciana.

• FV SAX I (exp. ATALFE/2020/68), competència de la Generalitat Valenciana.

• FV Villasol (exp. ATALFE/2020/26), competència de la Generalitat Valenciana.

• La línia aerosubterrània de 132 kV que, des de la subestació col·lectora “SET Valle 132/30 kV”, passarà pel parc de 132 kV de la subestació col·lectora “SE Atalaya” (a la qual es connecta el projecte “FV La Atalaya” (exp. PFot-242), competència de l’Administració general de l’Estat), i continuarà de manera subterrània, primer, i després, aèria, en tensió de 132 kV, fins a la subestació col·lectora “SET Sax 30/132/400 kV”, a la qual també arribaran dos nous projectes de centrals fotovoltaiques:

• FV Argos (exp. PFot-258), competència de l’Administració general de l’Estat.

• FV Fotovoltaica Prados (exp. ATALFE/2020/80), competència de la Generalitat Valenciana. Este projecte s’ha desestimat per resolució, amb data 29/12/2022.

• La línia aèria, de 400 kV, que unix el parc de 400 kV de la subestació col·lectora “SET Sax 30/132/400 kV” amb la subestació “ST Sax 400 kV”, propietat d’REE.

Estes estan representades gràficament en l’annex II d’esta resolució.

Esta infraestructura d’evacuació compartida disposa de les autoritzacions administratives següents, mitjançant les resolucions subsegüents:

1. Resolució de 17/04/2023, de la Direcció General de Política Energètica i Mines, per la qual s’atorga a Sistemas Fotovoltaicos de Levante, SAU, l’autorització administrativa prèvia per a la instal·lació fotovoltaica “FV Salinas”, de 137,94 MW de potència instal·lada, i les seues infraestructures d’evacuació a Villena, Alacant (PFot-256). Inclou la subestació elèctrica “Valle 30/132 kV” i la línia aerosubterrània a 132 kV “SET Valle 30/132 kV – SET col·lectora Sax 30/132/400 kV” (BOE núm. 101, de 28 d’abril de 2023).

2. Resolució de 24/04/2024 de la Direcció General de Política Energètica i Mines, per la qual s’atorga a Sistemas Fotovoltaicos de Levante, SAU, l’autorització administrativa de construcció per a la instal·lació fotovoltaica “FV Salinas”, de 137,55 MW de potència instal·lada, i la seua infraestructura d’evacuació en el terme municipal de Villena, a la província d’Alacant. (PFot-256). Inclou la subestació elèctrica “Valle 30/132 kV” i la línia aerosubterrània a 132 kV “SET Valle 30/132 kV – SET col·lectora Sax 30/132/400 kV”.

3. Resolució, de 14/04/2023, de la Direcció General de Política Energètica i Mines, atorgada a Argos Desarrollo Empresarial, SLU (PFot-258), d’autorització administrativa prèvia i autorització administrativa de construcció per a la instal·lació “FV Argos”, de 84 MW de potència instal·lada, i la seua infraestructura d’evacuació a Salinas i Villena (Alacant), i es declara, en concret, la utilitat pública de la línia subterrània a 30 kV. Inclou la subestació col·lectora “Sax 30/132/400 kV” i la línia aèria a 400 kV per a l’evacuació d’energia elèctrica “SET Col·lectora Sax – SET Sax 400 kV REE” (BOE núm. 99, de 26 d’abril de 2023).

En estes autoritzacions consta l’acord vinculant per a les parts en relació amb l’ús compartit de les infraestructures d’evacuació, al qual es referix l’article 123.2 del Reial decret 1955/2000.

Consta en l’expedient la justificació dels criteris energètics establits en l’article 11 del Decret llei 14/2020, de 7 d’agost, del Consell, per a les infraestructures d’evacuació de la central fotovoltaica fins a la connexió amb la xarxa de transport o distribució.

Consten dos garanties econòmiques inicials amb números 427481D476 i 052963B970 per a la tramitació de la sol·licitud d’accés a la xarxa de transport, depositada per INICIATIVA Y DESARROLLO ENERGÉTICO PLANTA 4, SL, el 28/02/2019, davant de l’Agència Tributària Valenciana, per a una instal·lació de producció denominada “PSF Atalaya Solar”, de tecnologia fotovoltaica B.1.1, per a situar-la en el terme municipal de Villena, i de 37,5 MW instal·lats, per imports d’un milió cinc-cents mil euros (1.500.000 €) i cinc-cents mil euros (500.000 €), corresponents a una quantia equivalent a 40 €/kW, instal·lats en virtut de l’article 59 bis del Reial decret 1955/2000, d’1 de desembre.

El promotor disposa de permís d’accés atorgat per l’empresa transportista, de data 24/06/2019 (codi de procés RCR\_989\_19. Ref.: DDS.DAR.19\_3686), relatiu a la sol·licitud de la instal·lació “FV ATALAYA SOLAR”, amb una potència d’accés concedida de 33,00 MW/28 MWn en l’ST Sax 400 kV.

El promotor disposa de permís de connexió concedit per l’empresa transportista, en data 22/07/2020 (codi de procés RCR\_989\_19. Ref.: DDS.DAR.20\_2943), relatiu a la sol·licitud de connexió feta per COBRA CONCESIONES, SL, en qualitat d’interlocutor únic de nus (IUN), informe de compliment de condicions tècniques per a la connexió (ICCTC) i informe de verificació de les condicions tècniques de connexió (IVCTC), relatius a la sol·licitud de connexió de les instal·lacions FV Salinas, FV Solar Salinas, FV CSF La Atalaya, FV PSF Sax I, FV Argos, FV Fotovoltaica Prados, FV Frutasol, FV Villasol i FV Atalaya Solar a l’ST Sax 400 kV.

Consta comunicació d’REE, amb data 24/11/2021 (ref.: DDS.DAR.21\_1639), favorable a l’actualització dels permisos d’accés i connexió per canvi en la potència instal·lada i per la solució de connexió i ubicació de les instal·lacions.

A la vista del contingut i els pronunciaments d’estos permisos, ha de considerar-se que les instal·lacions no generaran incidències negatives en el sistema elèctric.

El 3 d’abril de 2023, REE comunica a esta administració la caducitat automàtica dels permisos d’accés i connexió a la xarxa de transport de la central per incompliment de la fita administrativa 2 del Reial decret llei 23/2020, malgrat que disposa de la declaració d’impacte ambiental amb efectes de data anterior al venciment de la fita esmentada. Per este motiu, el promotor va plantejar el conflicte d’accés davant de la Comissió Nacional dels Mercats i la Competència (CNMC), que va emetre una resolució (Exp.: CFT/DE/139/23) en què estima el mateix i deixa sense efecte les declaracions de caducitat esmentades i, per tant, els permisos d’accés i connexió de la central fotovoltaica estan en vigor.

Com que la potència instal·lada (33,485 MW) és superior a la capacitat d’accés atorgada (28 MW), segons s’indica en la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, la instal·lació haurà de disposar d’un sistema de control, coordinat per a tots els mòduls de generació que la integren, que impedisca que la potència activa que esta puga injectar a la xarxa supere esta capacitat d’accés concedida.

ACREDITACIONS PRÈVIES A LA RESOLUCIÓ

L’agent promotor acredita els aspectes següents, d’acord amb el que establix l’article 30.1 del Decret llei 14/2020, de manera prèvia a la resolució del procediment:

• Capacitat legal, tècnica i econòmica per a dur a terme el projecte, així com la disponibilitat efectiva dels recursos econòmics i financers necessaris per a materialitzar el projecte d’execució sol·licitat.

• Disposar dels terrenys on s’implantarà la instal·lació, mitjançant acords amb els titulars particulars de les parcel·les on s’implantarà la instal·lació.

• Disposar dels permisos d’accés i connexió per a la instal·lació que s’han indicat anteriorment.

En l’expedient consta una proposta inicial de resolució del Servei Territorial d’Indústria, Energia i Mines d’Alacant, l’òrgan encarregat de la instrucció de l’expedient, així com una proposta definitiva conjunta del Servei d’Energies Renovables, Eficiència Energètica i Instal·lacions Radioactives, i de la Subdirecció General d’Energia i Mines, que l’ha elevada a este centre directiu.

FONAMENTS DE DRET

COMPETÈNCIA AUTONÒMICA I ÒRGAN D’ESTA QUE HA DE RESOLDRE LA SOL·LICITUD

La instrucció i la resolució d’este procediment administratiu corresponen a la Generalitat Valenciana, ja que la instal·lació elèctrica objecte d’este es troba íntegrament en el territori de la Comunitat Valenciana i no s’enquadra en les que preveu l’article 3.13 de la Llei 24/2013, de 26 de desembre, del sector elèctric, que són competència de l’Administració general de l’Estat.

D’acord amb el que disposa l’article 4.1.a i el punt 2 de la disposició addicional primera del Decret 88/2005, de 29 d’abril, regulador dels procediments d’autorització d’instal·lacions de producció, transport i distribució d’energia elèctrica que són competència de la Generalitat, concordat amb el Decret 226/2023, de 19 de desembre de 2023, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, desenvolupat en l’Orde 3/2024, de 16 d’abril, de l’esmentada Conselleria, correspon a esta direcció general la resolució d’este procediment.

SOBRE LA NECESSITAT D’AUTORITZACIONS ADMINISTRATIVES DEL SECTOR ELÈCTRIC

D’acord amb l’article 53.1 de la Llei 24/2013, de 26 de desembre, del sector elèctric, i l’article 7 del Decret 88/2005, de 29 d’abril, del Consell de la Generalitat, la construcció de les instal·lacions de producció d’energia elèctrica requerix una autorització administrativa prèvia i una autorització administrativa de construcció.

SOBRE LA NECESSITAT DE PRONUNCIAMENT D’AVALUACIÓ D’IMPACTE AMBIENTAL

De conformitat amb l’article 7 de la Llei 21/2013, de 9 de desembre, d’avaluació ambiental, i la Llei 2/1989, de 3 de març, de la Generalitat Valenciana, d’impacte ambiental, la instal·lació objecte del present procediment constituïx un projecte sotmés a avaluació d’impacte ambiental ordinària (annex I, apartat j, Instal·lacions per a la producció d’energia elèctrica a partir de l’energia solar destinada a vendre a la xarxa, que no se situen en cobertes o teulades d’edificis existents i que ocupen més de 100 ha de superfície).

SOBRE LA NECESSITAT D’UN INFORME FAVORABLE EN MATÈRIA D’ORDENACIÓ TERRITORIAL, PAISATGE I URBANISME

Segons el que indica l’article 25 del Decret llei 14/2020, l’informe en matèria d’ordenació del territori i paisatge tindrà caràcter vinculant i haurà de ser favorable a l’efecte de poder atorgar l’autorització d’implantació en sòl no urbanitzable de la instal·lació, excepte en els supòsits en els quals l’autorització esmentada no es requerisca d’acord amb la legislació d’ordenació del territori, urbanística i del paisatge.

PROCEDIMENT ESPECÍFIC APLICABLE A ESTA SOL·LICITUD

Com que es tracta d’una central fotovoltaica que s’implantarà en sòl no urbanitzable i tenint en compte el que establix l’article 7.3 del Decret 88/2005, de 29 d’abril, és aplicable el procediment que establix el capítol II del títol II del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent.

SOBRE L’ABAST MATERIAL, EL CONTINGUT I ELS REQUISITS SECTORIALS DE LES AUTORITZACIONS SUBSTANTIVES ELÈCTRIQUES

A més, d’acord amb l’article 21.5 de la Llei 24/2013, de 26 de desembre, formaran part de la instal·lació de producció les seues infraestructures d’evacuació, que inclouen la connexió amb la xarxa de transport o de distribució i, si és el cas, la transformació d’energia elèctrica.

D’acord amb l’article 123.2 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica, en el cas de línies que complisquen funcions d’evacuació d’instal·lacions de producció d’energia elèctrica, en cap cas podrà atorgar-se l’autorització administrativa prèvia de les infraestructures d’evacuació d’una instal·lació de generació sense l’aportació prèvia d’un document, subscrit per tots els titulars d’instal·lacions amb permisos d’accés i de connexió atorgats en la posició de línia d’arribada a la subestació de la xarxa de transport o distribució, segons siga procedent en cada cas, que acredite l’existència d’un acord vinculant per a les parts en relació amb l’ús compartit de les infraestructures d’evacuació. A este efecte, el document esmentat es podrà aportar en el moment de realitzar la sol·licitud a la qual es referix l’apartat anterior o en qualsevol moment del procediment d’obtenció de l’autorització administrativa prèvia.

D’acord amb l’article 53.1.a de la Llei 24/2013, de 26 de desembre, del sector elèctric, l’autorització administrativa d’instal·lacions de generació no es pot atorgar si el titular no ha obtingut prèviament els permisos d’accés i de connexió a les xarxes de transport o distribució corresponents.

A més, este article disposa que les autoritzacions administratives d’instal·lacions de generació es podran atorgar per una potència instal·lada superior a la capacitat d’accés que figure en el permís d’accés. En este sentit, la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, establix que les instal·lacions de generació d’electricitat amb una potència total instal·lada que supere la capacitat d’accés atorgada en el permís d’accés d’estes, hauran de disposar d’un sistema de control coordinat per a tots els mòduls de generació i instal·lacions d’emmagatzematge que les integren, que impedisca que la potència activa que puga injectar a la xarxa supere esta capacitat d’accés.

D’acord amb la redacció vigent de l’article 3 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, de cogeneració i de residus, en el cas d’instal·lacions fotovoltaiques, la potència instal·lada serà la inferior d’entre les dos següents:

a. la suma de les potències màximes unitàries dels mòduls fotovoltaics que configuren esta instal·lació, mesurades en condicions estàndard segons la norma UNE corresponent.

b. la potència màxima de l’inversor o, si és el cas, la suma de les potències dels inversors que configuren esta instal·lació.

Esta definició de potència instal·lada tindrà efectes per a les instal·lacions que, una vegada comencen a tramitar-se, encara no hagen obtingut l’autorització d’explotació definitiva, segons la disposició transitòria quinta del Reial decret 1183/2020, de 29 de desembre.

D’acord amb l’apartat 2.A.4 de l’article 5 del Decret 88/2005, de 29 de novembre, en la sol·licitud d’autorització administrativa prèvia s’ha de justificar la necessitat de la instal·lació i que esta no genera incidències negatives en el sistema.

SOBRE LA REGULACIÓ APLICABLE EN MATÈRIA DE SEGURETAT I QUALITAT INDUSTRIALS

D’acord amb l’article 53.9 de la Llei 24/2013, de 26 de desembre, del sector elèctric, les instal·lacions de producció d’energia elèctrica hauran d’ajustar-se a les corresponents normes tècniques de seguretat i qualitat industrials, de conformitat amb el que preveu la Llei 21/1992, de 16 de juliol, d’indústria, i la resta de normativa que s’hi puga aplicar.

Com que esta sol·licitud es referix a una instal·lació elèctrica fotovoltaica que genera en baixa tensió i injecta, a la xarxa elèctrica, en alta tensió, són aplicables els reglaments de seguretat industrial següents:

• El Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

• El Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les seues ITC-RAT 01 a 23.

• El Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les seues instruccions tècniques complementàries ITC-LAT 01 a 09.

• La resta de disposicions tècniques aplicables.

SOBRE ELS REQUISITS SUBJECTIUS QUE HA D’ACREDITAR LA PERSONA SOL·LICITANT

D’acord amb el que disposen l’article 53.4 de la Llei 24/2013, de 26 de desembre, del sector elèctric; l’article 131 del Reial decret 1955/2000, d’1 de desembre, i l’article 8 del Decret 88/2005, de 29 d’abril, les persones sol·licitants d’autoritzacions d’instal·lacions de producció d’energia elèctrica han d’acreditar la capacitat legal, tècnica i economicofinancera exigible per a dur a terme cada un dels projectes que presenten, tot això sense perjuí del que preveu este últim en relació amb l’exempció d’acreditació d’estes capacitats que potestativament puga atorgar l’Administració per als qui estiguen exercint l’activitat.

SOBRE L’OBLIGACIÓ I LES GARANTIES DE DESMANTELLAMENT I RESTAURACIÓ DE LA CENTRAL EN FINALITZAR L’ACTIVITAT

Segons el que establix el capítol III del títol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i l’entorn en finalitzar l’activitat, i ha de constituir una garantia econòmica a favor de l’òrgan competent en matèria d’energia per a autoritzar la instal·lació, l’import de la qual serà la capitalització del pressupost de desmantellament de la central fotovoltaica i de restauració del terreny i l’entorn afectat al tipus d’interés legal dels diners, considerant una vida útil de la instal·lació de 30 anys. En cap cas este import serà inferior al 5 % del pressupost d’execució material del projecte tècnic. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

Tenint en compte tot això, i complits els requisits i els procediments legals i reglamentaris establits en la legislació vigent aplicable, i en concret d’acord amb la Llei 24/2013, de 26 de desembre, del sector elèctric, el Reial decret 1955/2000, d’1 de desembre, el Decret llei 14/2020, de 7 d’agost, del Consell, en la redacció vigent en el moment de la sol·licitud, i altres disposicions d’aplicació general i particular en esta resolució, la Direcció General d’Energia i Mines, en l’àmbit de les competències que té atribuïdes,

RESOL

*Primer*

Autorització d’implantació en sòl no urbanitzable del projecte de central fotovoltaica “PSF ATALAYA SOLAR” per a dur a terme l’activitat de producció d’energia elèctrica.

Atorgar l’autorització d’implantació de la central fotovoltaica “PSF ATALAYA SOLAR” en sòl no urbanitzable, a INICIATIVA Y DESARROLLO ENERGÉTICO 20 SL, per a dur a terme l’activitat de producció d’energia elèctrica, en les parcel·les següents:

|  |  |  |
| --- | --- | --- |
| Municipi: Villena | Polígon: 36 | Parcel·la: 32 |
| Polígon: 38 | Parcel·la: 1 |
| Àrea de la superfície ocupada (m2) | 1.500.776 | |
| Àrea de la superfície tancada (m2) | 502.200 | |

  

Sotmesa a les condicions següents:

Direcció Territorial de Política Territorial i Paisatge. Gestió Territorial.

1. Es mantindran les condicions d’infiltració amb els canvis de pendents, per a la qual cosa es disposarà d’una estratificació en forma de taules del terreny (nivells de topografia) entre zones de panells solars i zones de pas, que es faran en sentit transversal al pendent, disminuiran l’escolament i augmentaran la infiltració. És a dir, la disposició dels panells solars haurà d’acompanyar les corbes de nivell.

2. S’han de plantar i conservar zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració amb la disminució dels escolaments.

3. Es duran a terme treballs del sòl que en mantinguen la textura esponjosa per a facilitar la infiltració o, si és el cas, treballs agrícoles com a activitats complementàries.

4. El tancament perimetral de la parcel·la haurà de ser permeable al flux.

Direcció General de Política Territorial i Paisatge. Infraestructura verda i paisatge:

1. S’ha conformat una zona de transició en l’àrea sud de la instal·lació (en els recintes est i oest) en la qual es mantenen els cultius que hi ha actualment o se n’introduïxen de nous, d’acord amb el que indica l’informe previ d’este servici. L’àrea proposada es considera admissible per a configurar la zona de transició, no obstant això, les noves zones que s’hi introduïsquen hauran de seguir un patró de plantació similar al de l’entorn.

2. Quant a la mesura referida al tancat de la instal·lació, el promotor exposa uns aspectes determinats per tal de mantindre’n l’actual. Una vegada vista l’exposició respecte al límit amb la carretera CV-813 i respecte al límit amb el barranc del Paretal (que alhora manté distància amb la línia elèctrica aèria actual), es considera admissible mantindre el tancat d’estos límits. Contràriament, la resta de zones poden adaptar-se de manera més ajustada a la parcel·la o als límits preexistents, sense envair zones de barranc, ja que poden haver-hi espais de transició tant dins del tancat de la instal·lació com fora d’esta (és el cas de la divisòria entre la PF Villasol i la PF Atalaya Solar, la qual ha de mantindre la seua divisòria tenint en compte el límit d’abancalaments, en lloc de travessar-lo en diagonal). Finalment, no s’ha atés la necessitat de retrocedir el tancat respecte al perímetre sud del recinte est (zona de transició amb terreny forestal) per la qual cosa caldrà retrocedir el tancat, sense que conforme tancament entre la zona de transició i el terreny forestal (per a deixar sense instal·lacions la zona de transició que garantisca una connectivitat correcta junt amb la zona de peu de mont).

3. Quant a la construcció preexistent, denominada Casa de Don Elías, la zona de transició establida es considera adequada. Tenint en compte que no es proposa cap actuació en relació amb la construcció i s’ha d’evitar que les edificacions antigues, en possible estat d’abandó, s’associen perceptivament a la PF, esta haurà de rehabilitar-se i/o recuperar-se per a un ús relacionat amb la instal·lació proposada, ja que s’ha considerat recurs paisatgístic.

4. S’ha incrementat la zona de plantació de cultius de secà i manteniment de cultius respecte a la proposta inicial, tal com s’observa en la imatge següent, i s’ha considerat admissible, parcialment, la nova proposta. Tal com s’indicava en l’informe anterior, en la zona que limita amb la carretera s’haurà de crear una zona de transició d’elements vegetals amb una amplària variable que seguisca el patró de les plantacions agrícoles circumdants, per això la nova plantació d’espècies haurà de crear-se també en la part interior del tancat de la zona nord dels dos recintes.

5. S’aporta una esmena sobre el manteniment de bancals (que respecta els terraplens i les divisòries de subparcel·les). Esta mesura ha de mantindre els murs de construcció de tipus “pedra en sec” i mantindre la morfologia que estos conformen.

6. Es considera admissible l’esmena respecte a la MIP, relacionada amb els elements auxiliars de la instal·lació. Estos hauran d’executar-se amb acabats de color similar a l’entorn.

7. S’indica que no caldrà cap il·luminació en la instal·lació.

8. Finalment, no s’especifica cap consideració respecte als nous vials interiors que es proposen, amb acabat de grava. Només en el document d’esmena del Pla de desmantellament s’indica que es retirarà la grava durant el desmantellament del parc solar. Cal indicar que esta grava ha de retirar-se una vegada finalitzada la construcció de les instal·lacions auxiliars, i no durant el desmantellament de la planta, de manera que durant l’etapa de funcionament d’esta els acabats han de ser concordants amb l’entorn existent, tal com s’indicava en l’anterior informe d’este servici. Esta indicació ha de considerar-se com a MIP addicional que cal executar.

Una vegada vist el que s’ha indicat anteriorment, s’hauran d’executar les MIP següents, complementàries a les ja arreplegades en la documentació presentada:

• S’haurà d’ajustar el tancat d’acord amb el que indica el punt 2.

• S’haurà de recuperar i/o reutilitzar la Casa de Don Elías.

• S’hauran d’incloure noves espècies agrícoles a l’interior del tancat que limita amb la carretera, d’acord amb el punt 4.

• Els acabats de grava hauran de retirar-se una vegada finalitzada la construcció de la planta o mantindre l’acabat de balast que hi ha actualment, d’acord amb el que indica el punt 8.

El període de vigència d’esta autorització d’implantació serà de 30 anys, sense perjuí de les possibles pròrrogues que s’atorguen, amb sol·licitud prèvia per la titular amb anterioritat al final del termini esmentat, i que estiguen plenament justificades.

La caducitat de l’autorització d’implantació en sòl no urbanitzable suposarà la caducitat de les autoritzacions energètiques concedides i l’obligació per part de la titular de desmantellar la instal·lació i de restaurar el terreny i l’entorn afectat.

De la mateixa manera, en cas de tancament definitiu de la instal·lació, es produirà la caducitat de l’autorització d’implantació en sòl no urbanitzable, la qual cosa s’especificarà en l’autorització del tancament.

En el plànol que consta en l’annex I es reflectix la zona delimitada pel tancament per a ocupar-la amb els grups convertidors d’energia solar a electricitat, així com les coordenades geogràfiques que la definixen.

*Segon*

Autorització administrativa prèvia del projecte de central fotovoltaica “VILLASOL”, en la qual s’inclou la part de la infraestructura d’evacuació exclusiva d’esta.

Atorgar l’autorització administrativa prèvia a la mercantil INICIATIVA Y DESARROLLO PLANTA 4, SL, per a la instal·lació d’una central fotovoltaica i d’una part de la infraestructura d’evacuació exclusiva d’esta, que es detalla a continuació:

DADES GENERALS DE LA CENTRAL ELÈCTRICA AUTORITZADA I ACCÉS A LA XARXA D’ESTA

|  |  |
| --- | --- |
| Denominació | PSF ATALAYA SOLAR |
| Titular | INICIATIVA Y DESARROLLO PLANTA 4, SL |
| Tecnologia | Fotovoltaica |
| Termes municipals dels grups (PROVÍNCIA) | Villena (ALACANT) |
| Termes municipals de l’evacuació fins al punt de connexió amb la xarxa (PROVÍNCIA) | Villena (ALACANT) |
| Potència nominal dels inversors (MWn) | 33,485 (0.185x181) |
| Potència de pic dels mòduls fotovoltaics (MWp) | 33,00 (41,26, en considerar bifacialitat) |
| Potència instal·lada (MW), segons l’art. 3 de l’RD 413/2014 | 33,485 |
| Capacitat d’accés a la xarxa concedida (MW) | 28,00 |
| Necessitat de sistema de control coordinat de potència (segons DA 1a de l’RD 1183/2020) | Sí, perquè la capacitat d’accés concedida és inferior a la potència instal·lada. |
| Xarxa a la qual es connecta: | Transport |
| Punt de connexió/titular de la xarxa | SE Sax 400 kV/REE |

  

EMPLAÇAMENT DE LA PART DE LA CENTRAL AMB TANCAT PERIMETRAL

|  |  |  |
| --- | --- | --- |
| Villena | Polígon: 36 | Parcel·la: 32 |
| Polígon: 38 | Parcel·la: 1 |
| Nre. de zones | 2 | |
| Àrea de la superfície del tancat (m2) | 502.200 | |
| Àrea de la superfície ocupada per mòduls (m2) | 165.041,81 | |

  

CARACTERÍSTIQUES ELÈCTRIQUES DE LA CENTRAL FOTOVOLTAICA DINS DEL TANCAT

|  |  |
| --- | --- |
| CAMP GENERADOR | |
| Nre. de mòduls FV | 72.528 |
| Àrea unitària del mòdul (m2) | 2,27 |
| Potència unitària màxima (Wp) | 455 (569 per a un guany del 25 %, factor de bifacialitat del 70 %) |
| Potència total mòduls (kWp) | 33.000,24 (41.268,43) |
| Tipus de cèl·lules | Silici monocristal·lí |
| Cares actives dels mòduls | Bifacial |
| Inclinació (°) | +60°/-60° |
| Orientació | Nord-sud |
| Seguidor FV | Monofila, a un eix en sentit est-oest. |
| Ancoratge de l’estructura al terreny | Clavat directe al terreny |

  

|  |  |  |
| --- | --- | --- |
| CONNEXIÓ MÒDULS - INVERSORS | | |
|  | Tipus 1 | Tipus 2 |
| *String*. | 2566 | 34 |
| Nre. mòduls/*string* | 28 | 20 |
| Cablejat | Mòduls: cable de coure d’aïllament XLPE i coberta de PVC de 4 mm2.  *String*  – inversor: cable solar de coure H1Z2Z2-K | |

  

|  |  |
| --- | --- |
| INVERSORS | |
| Nre. d’inversors | 181 |
| Potència de l’inversor (kVA) | 185 |
| Nre. *strings*/inversor | *Strings*  de 28 mòduls: 14-15. *Strings*  de 20 mòduls: 17 |
| CONNEXIÓ DELS INVERSORS – CENTRE DE TRANSFORMACIÓ | |
| Nre. d’inversors per caixa de connexió | 15 (excepte una caixa amb 16) |
| Nre. de caixes de connexió per centre de transformació | 2 |
| Cablejat | Inversor-caixes de connexió-centre de transformació: cable d’alumini de 240 mm2 |

  

|  |  |  |  |  |  |  |
| --- | --- | --- | --- | --- | --- | --- |
| CENTRES DE TRANSFORMACIÓ | | | | | | |
| Núm. | 1 | 2 | 3 | 4 | 5 | 6 |
| Potència del(s) transformador(s) (MVA) ONAN | 4,66 | | | | | |
| Relació de transformadors (kV) | 0,80/30 | | | | | |
| Tipologia de les cel·les CT SF6 | 1L+1P | 2L+1P | 2L+1P | 1L+1P | 2L+1P | 2L+1P |

  

INFRAESTRUCTURA D’EVACUACIÓ D’ÚS EXCLUSIU FINS A LA SUBESTACIÓ “OM5-KLADC 32/132 kV”

|  |  |  |
| --- | --- | --- |
| LÍNIES 30 KV | | |
| Villena | Polígon: 36 | Parcel·la: 32 |
| Tipologia de línies | Subterrànies, amb tub corrugat d’HDPE de diàmetre de 200 mm | |
| Nre. de línies | 2 | |
| Nre. de conductors per fase | 1 | |
| Origen | Cada una de les 2 agrupacions (des dels centres de transformació TX1 i TX4). | |
| Final | Subestació col·lectora Valle 132/30 kV | |
| Traçat i longitud (m) | Tram 1.1 (inici TX1, fi TX2): cable 3x1x120 mm2  Al.  Tram 1.2 (inici TX2, fi TX3): cable 3x1x150 mm2  Al.  Tram 1.3 (inici TX3, fi ES): cable 3x1x240 mm2  Al.  L= 2.212 m  Tram 2.1 (inici TX4, fi TX5): cable 3x1x120 mm2  Al.  Tram 2.2 (inici TX5, fi TX6): cable 3x1x150 mm2  Al.  Tram 2.3 (inici TX6, fi ES): cable 3x1x240 mm2  Al.  L=1.376 m | |
| Tensions nominals del cable (U0/Un) kV | 18/30kV | |
| Tipus de cable | RHZ1-OL-H | |

  

En l’annex I es reflectix la disposició dels mòduls fotovoltaics, així com la infraestructura d’evacuació exclusiva associada al projecte autoritzat.

En l’annex II es representa gràficament la infraestructura d’evacuació comuna o compartida amb altres projectes de centrals fotovoltaiques en tramitació davant d’esta comunitat autònoma o l’Administració general de l’Estat, fins al punt de connexió en la posició de 400 kV de la subestació de Sax, de titularitat d’REE.

Per a esta autorització es compliran les determinacions reflectides en la Declaració d’impacte ambiental, de data 24/02/2023, en concret les condicions del projecte i mesures preventives, correctores i compensatòries dels efectes adversos en el medi ambient, que s’establixen en els termes següents:

1. La viabilitat ambiental del projecte PFV Atalaya Solar resta condicionada al sentit que determine l’avaluació ambiental de l’expedient d’autorització que preveja la línia d’evacuació comuna.

2. El promotor haurà de complir totes les mesures preventives i correctores que preveu l’estudi d’impacte ambiental, el projecte tècnic i la resta de documentació que conste en l’expedient, i les acceptades després de la informació pública o incloses en la informació complementària, mentres no contradiguen el que establix esta resolució.

3. Es recorda que cal complir tota la legislació rellevant que siga aplicable i que afecte els elements del medi que arreplega esta resolució.

4. En els termes que preveu l’article 43 de la Llei 21/2013, de 9 de desembre, esta declaració d’impacte ambiental perdrà la vigència i cessarà en la producció dels efectes propis si, una vegada publicada en el Diari Oficial de la Generalitat Valenciana, no s’ha començat l’execució del projecte en el termini de quatre anys. A este efecte, el promotor ha de notificar el començament de les obres a l’òrgan ambiental.

5. S’executaran les mesures d’integració paisatgístiques desenvolupades en l’estudi d’integració paisatgística, addendes al projecte i les altres addicionals que, en esta matèria, l’òrgan competent en ordenació del territori i el paisatge informe com a favorables. Per tal d’executar-les de manera real i efectiva, estes mesures s’hauran d’incorporar al projecte d’execució en la memòria, els plànols i el pressupost, i es verificaran per l’òrgan substantiu en fases posteriors de la tramitació, abans de l’autorització de l’explotació.

6. No es farà cap decapatge general durant les obres (desbrossament de la vegetació amb retirada de la terra vegetal) i només es retirarà o remourà el sòl en els casos en què siga estrictament necessari i de manera degudament justificada. En estos casos, es mantindrà el sòl retirat de manera adequada per restaurar-lo després.

7. Quant a l’afecció en la flora i la fauna, i tenint en compte la proximitat amb la ZEC ES5213039 i ZEPA ES0000457 “Sierra de Salinas”, s’adoptaran les mesures de protecció exposades en l’estudi d’impacte ambiental i l’estudi d’avifauna de manera real i efectiva, així com les indicacions especificades en l’informe de la Subdirecció General de Medi Natural i Avaluació Ambiental. En la fase de construcció, es prohibirà l’entrada de vehicles i maquinària i la instal·lació d’apilaments o de superfícies auxiliars a l’interior d’este espai. Estos llocs s’abalisaran adequadament abans de l’inici de les obres i durant tota la duració d’estes.

8. Abans del començament de les obres, es durà a terme una prospecció per a comprovar la inexistència de nius o ventrades d’espècies protegides. Si és el cas, s’evitaran els treballs inicials de desbrossament durant el període de reproducció d’aquelles espècies que puguen utilitzar el sòl com a substrat de nidificació. En cas que n’hi haja, s’informarà els agents mediambientals perquè disposen les actuacions necessàries per a conservar-los de la manera més adequada.

9. Es farà un seguiment arqueològic dels moviments de terres per tècnics especialitzats. Si durant l’execució de les obres es troben restes paleontològiques, arqueològiques o etnogràfiques, el promotor haurà de fer-ho saber a la Conselleria de Cultura, de manera immediata, i adoptar les mesures pertinents per a protegir-les i conservar-les, d’acord amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

10. De conformitat amb els informes dels òrgans competents en patrimoni cultural i el Servei d’Infraestructura Verda i Paisatge, es documentarà i recuperarà el bé etnogràfic Casa de Don Elías.

11. Per tal d’evitar els possibles processos d’erosió del sòl, es mantindran les estructures dels bancals, com ara els ribassos, les parets de pedra actuals, els murs, etc., segons el que s’establix en els informes de la Subdirecció General de Medi Natural i del Servei d’Infraestructura Verda i Paisatge.

12. Es respectarà la zona de flux preferent dels barrancs que confronten a la planta. Si és el cas, s’obtindrà, abans de l’execució de l’obra, l’autorització preceptiva de la Confederació Hidrogràfica del Xúquer per l’ocupació de les seues zones de policia (de conformitat amb l’article 9.d del Reglament del domini públic hidràulic).

13. S’executaran les mesures relacionades amb la disminució de l’escorrentia de les aigües superficials i el manteniment de la capacitat d’infiltració del sòl previstes en la documentació presentada pel promotor i en els informes del Servei de Gestió Territorial. El tancat cinegètic haurà de ser permeable, de manera que no s’interrompa el règim fluvial dels llits circumdants.

14. En les zones impermeabilitzades de manteniment de la maquinària d’obra i apilament de residus, es disposarà d’un sistema d’arreplega de les fugues d’olis i combustibles que es puguen generar durant l’execució de l’obra. Els residus generats es gestionaran segons la normativa vigent i mitjançant un gestor autoritzat. No es faran apilaments en zones amb pendents elevats o amb perillositat d’inundació.

15. Quant a l’execució i explotació de la planta, es respectarà el que indica el Decret 7/2004, de 23 de gener, sobre mesures de seguretat i prevenció en incendis forestals.

16. El control de la coberta vegetal es durà a terme per mitjans mecànics o pasturatge. No podran utilitzar-se herbicides, plaguicides, insecticides, rodenticides o altres productes químics que, per les seues característiques, provoquen pertorbacions en els sistemes vitals de la fauna. Tampoc s’ha d’utilitzar en el procés de neteja dels mòduls fotovoltaics cap classe de sabó, dissolvent o substància que puga contaminar el sòl o l’aqüífer.

17. L’ús d’aigua en la planta es condiciona al fet que es dispose de subministrament per part d’una empresa autoritzada o per la concessió de l’organisme de conca.

18. L’emissió de l’autorització administrativa de tancament definitiu de la central obligarà el promotor a desmantellar-la en els termes definits en el pla aportat.

19. Les accions incloses en el Programa de vigilància i seguiment ambiental s’han de documentar per a acreditar l’adopció i l’execució de les mesures preventives i correctores proposades i la comprovació de l’eficàcia que estes tenen. La documentació ha d’estar a la disposició de les autoritats competents.

20. Es durà a terme un pla de seguiment de les poblacions d’aus presents en la zona durant el primer any d’explotació, i s’avaluarà l’efectivitat de les mesures correctores previstes per tal d’evitar la pèrdua d’hàbitat d’alimentació de les espècies de fauna i flora que hi ha en la zona. Es remetran els resultats del seguiment a l’òrgan competent en matèria de biodiversitat, amb la periodicitat acordada amb este òrgan.

PRESSUPOSTOS DE LES INSTAL·LACIONS

|  |  |
| --- | --- |
| Pressupost global d’execució (€) | 99.372.661,80 |
| Pressupost de desmantellament i restauració (€) | 717.929,48 |

  

Les autoritzacions referides s’atorguen condicionades al compliment de les determinacions que preveuen els condicionants imposats per les diferents administracions i organismes, i que han acceptat els titulars d’esta autorització.

La persona titular d’esta autorització tindrà els drets, els deures i les obligacions que s’arrepleguen en el títol IV de la Llei 24/2013, de 26 de desembre, del sector elèctric, i el desplegament reglamentari d’esta; en particular, els que s’establixen en els articles 6 i 7 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus. En tot cas, la mercantil haurà d’observar els preceptes, les mesures i les condicions que establisca la legislació aplicable, en cada moment, a l’activitat de producció d’energia elèctrica.

L’incompliment de les condicions i els requisits que establix l’autorització o la variació substancial dels pressupostos que han determinat que s’atorgue podran ocasionar que es revoque.

D’acord amb el paràgraf segon de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, les autoritzacions, les llicències i els permisos, tant públics com privats, que haja d’obtindre necessàriament la part titular, d’acord amb altres disposicions que resulten aplicables, i, especialment, les relatives a l’ordenació del territori i al medi ambient. En tot cas, esta autorització s’emet sense perjuí de tercers i no afecta els drets particulars.

Les instal·lacions de producció d’energia elèctrica autoritzades hauran d’inscriure’s en el Registre administratiu d’instal·lacions de producció d’energia elèctrica, amb una acreditació prèvia del compliment dels requisits i segons el procediment establit reglamentàriament.

*Tercer*

Autorització administrativa de construcció de les instal·lacions autoritzades en el punt SEGON.

Atorgar l’autorització administrativa de construcció per a les instal·lacions descrites en el punt SEGON d’esta resolució, sobre la base dels projectes d’execució, i annexos a estos, que es detallen a continuació i consten en l’expedient instruït:

• “PROJECTE TÈCNIC DE BAIXA TENSIÓ DE LA PLANTA SOLAR FOTOVOLTAICA ‘ATALAYA SOLAR’, AMB CAPACITAT DE PRODUCCIÓ DE 28 MWn (desembre/2023)”,

• “PROJECTE TÈCNIC CENTRES DE TRANSFORMACIÓ I XARXA INTERNA DE MITJANA TENSIÓ DE LA PLANTA SOLAR FOTOVOLTAICA “ATALAYA SOLAR”, AMB CAPACITAT DE PRODUCCIÓ DE 28 MWn/33 MWP (juliol/2023)” i

• “PLANTA SOLAR FOTOVOLTAICA “ATALAYA SOLAR”, ANNEX: MESURES AMBIENTALS, PAISATGÍSTIQUES I TERRITORIALS” (gener/2024)”

Estos projectes compten amb la declaració responsable de la persona tècnica projectista, amb data 18/12/2023.

Esta autorització habilita la persona que n’és titular a la construcció d’estes instal·lacions, sempre que complisquen els requisits tècnics exigibles i d’acord amb les condicions següents:

1. Serà una condició prèvia l’obtenció de l’autorització administrativa de construcció de les infraestructures compartides per a l’evacuació de l’energia generada, en la mesura que l’afecte, indicades en el punt d’EVACUACIÓ I CONNEXIÓ A XARXA.

2. Les instal·lacions s’han d’executar segons el projecte o els projectes presentats i, si és el cas, els annexos, i d’acord amb els condicionants tècnics establits per les administracions públiques, els organismes i les empreses de servici públic o d’interés general afectats per estes instal·lacions i que la part sol·licitant ha acceptat. En cas que, per a fer-ho, calga introduir modificacions en la instal·lació respecte a la documentació presentada, la persona titular d’esta autorització ha de sol·licitar a este òrgan l’autorització corresponent abans de l’execució, llevat que es tracte de modificacions no substancials.

3. Les instal·lacions que s’executaran han de complir, en tot cas, el que s’establix en el Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les instruccions tècniques complementàries ITC-LAT 01 a 09; el Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió, i les instruccions tècniques complementàries ITC-RAT 01 a 23, i el Reial decret 842/2002, de 2 d’agost, pel qual s’aproven el Reglament electrotècnic per a baixa tensió i les instruccions tècniques complementàries. Així mateix, el Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en les línies elèctriques d’alta tensió.

4. Com que la potència total instal·lada i autoritzada (33,485 MW) és superior a la capacitat d’accés a la xarxa concedida (28,00 MW), haurà d’instal·lar-se el sistema de control coordinat, autoritzat en el punt segon d’esta resolució, per a tots els mòduls de generació autoritzats per esta, que impedisca que la potència activa que la instal·lació puga injectar a la xarxa supere la capacitat d’accés esmentada. Amb la sol·licitud d’autorització d’explotació provisional, serà un requisit imprescindible per a atorgar-la el fet que la persona titular de la instal·lació presente, juntament amb la resta de documentació preceptiva, un certificat acreditatiu de la instal·lació del sistema de control esmentat, amb la documentació justificativa, del fabricant, de les característiques del sistema esmentat i del compliment, per part d’este, de la funcionalitat limitadora del fet que en cap règim de funcionament de la central s’injectarà una potència activa a la xarxa elèctrica superior a la capacitat d’accés atorgada.

5. La central elèctrica objecte d’esta resolució, d’acord amb la potència instal·lada d’esta, haurà de complir les prescripcions tècniques i d’equipament que, sobre esta qüestió, establix l’article 7 del Reial decret 413/2014, de 6 de juny, i la resta de la normativa de desplegament, sobre requisits de resposta davant de buits de tensió, adscripció a un centre de control de generació, telemesurament en temps real i la resta d’obligacions que establix la regulació del sector elèctric per al tipus d’instal·lacions en què estes s’enquadren.

6. Conforme a l’article 28 del Reial decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i al Pròxim Orient, així com per a pal·liar els efectes de la sequera, el promotor podrà sol·licitar, en un termini no superior a 3 mesos des de l’obtenció d’esta autorització administrativa de construcció, l’extensió del termini per a complir amb la fita arreplegada en l’article 1.1.b 5é del Reial decret llei 23/2020, de 23 de juny, d’obtenció de l’autorització d’explotació definitiva, sense que en cap cas el termini total per a disposar de l’autorització administrativa d’explotació supere els 8 anys. En esta sol·licitud s’ha d’indicar, com a mínim:

• el semestre de l’any natural en què la instal·lació obtindrà l’autorització administrativa d’explotació i

• el compromís d’acceptació expressa de la impossibilitat d’obtenció de l’autorització administrativa d’explotació provisional o definitiva, ni de la inscripció prèvia o definitiva en el registre administratiu d’instal·lacions de producció d’energia elèctrica amb anterioritat a l’inici del semestre indicat.

7. D’acord amb l’article 131 del Reial decret 1955/2000, d’1 de desembre, i al que indica el projecte d’execució de les instal·lacions, el període d’esta execució no serà superior a onze (11) mesos, el qual es comptarà des de l’endemà de la notificació d’esta resolució. No obstant això, abans que este finalitze, se’n podrà sol·licitar una ampliació concreta amb una sol·licitud motivada davant d’este òrgan, que s’haurà d’acompanyar, a este efecte, amb la documentació justificativa de la demora i del cronograma de treballs previstos per al nou termini sol·licitat.

Les pròrrogues de dates o ampliacions de terminis s’atorgaran quan estiguen degudament motivats tant els retards produïts, sempre que no siguen imputables a la persona titular de l’autorització, com les noves dates o terminis que se sol·liciten, i no es perjudique tercers.

En cap cas podran atorgar-se pròrrogues o ampliacions de termini que superen les dates de caducitat dels permisos d’accés i de connexió a la xarxa, de les declaracions o els informes d’impacte ambiental per a l’inici de les obres o imposades per actes de selecció en els diferents procediments en concurrència competitiva que establix la regulació del sector elèctric.

Tampoc es podran atorgar quan la part peticionària pretenga demorar la presentació del projecte tècnic o l’execució i la posada en marxa d’este, pel fet de no haver disposat o mantingut la capacitat financera exigida per a dur-lo a terme, o quan l’entrada en funcionament de la instal·lació es considere que no ha d’ajornar-se perquè afecta la garantia de subministrament, les necessitats de les persones consumidores o el funcionament correcte del sistema elèctric.

La caducitat dels permisos d’accés i connexió a la xarxa suposarà la caducitat de les autoritzacions administratives previstes en la legislació del sector elèctric que s’hagen atorgat i la necessitat d’obtindre’n de noves per a les mateixes instal·lacions, sense perjuí que puguen convalidar-se certs tràmits, les quals només es podran tornar a atorgar després de l’obtenció dels nous permisos d’accés i connexió per part dels agents gestors i titulars, respectivament, de les xarxes.

Les autoritzacions administratives caducaran quan ho facen les habilitacions de qualsevol tipus o denominació, vinculades a l’ocupació del sòl o d’edificacions.

En tot cas, s’haurà de complir el termini establit per a l’acreditació de l’obtenció de l’autorització d’explotació definitiva establit en l’article 1 del Reial decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica, sense perjuí de l’extensió excepcional que preveu l’article 28 del Reial decret llei 8/2023, de 27 de desembre.

Tot això, tenint en compte el que indica l’article 43 o 47, segons el cas, de la Llei 21/2013, de 9 de desembre, d’avaluació ambiental, respecte a la vigència de la declaració d’impacte ambiental o informe d’impacte ambiental.

8. D’acord amb l’article 43.1 de la Llei 21/2013, de 9 de desembre, d’avaluació ambiental, l’agent promotor ha de comunicar a l’òrgan ambiental la data de començament de l’execució del projecte.

Per als treballs que es facen en terreny forestal o a una distància menor o igual a 100 metres d’este, o si hi ha una continuïtat de combustible susceptible de propagar el foc fins al terreny forestal, serà necessari presentar davant de la direcció territorial de la conselleria competent en matèria de prevenció d’incendis forestals, amb 20 dies naturals d’antelació a l’inici dels treballs, una declaració responsable, acompanyada de la documentació indicada en l’article 144 del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

9. La persona titular d’esta resolució estarà obligada a comunicar, pel registre electrònic i amb la diligència adequada, les incidències que calga esmentar i que es produïsquen durant l’execució, tant a esta direcció general com al Servei Territorial d’Indústria, Energia i Mines d’Alacant.

10. La persona titular d’esta resolució ha de complir els deures i les obligacions derivats de la legislació de prevenció de riscos laborals vigent durant la construcció.

11. Sense perjuí del que preveu l’article 12.4 del Decret 88/2005, de 29 d’abril, el personal tècnic en la matèria, adscrit a este servici territorial o a la direcció general amb competències en matèria d’energia, podrà fer les comprovacions i les proves que considere necessàries durant les obres i, quan estes finalitzen, en relació amb l’adequació d’esta a la documentació tècnica presentada i al compliment de la legislació vigent i de les condicions d’esta resolució.

12. Finalitzades les obres de construcció de les instal·lacions, la persona titular, en el termini màxim d’un (1) mes, sol·licitarà l’autorització d’explotació provisional per a proves, conforme al Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus i en els termes establits en l’article 12 del Decret 88/2005, de 29 d’abril.

13. Juntament amb esta sol·licitud, s’han de presentar els certificats de direcció i final d’obra, subscrits per una persona facultativa competent, que acrediten que s’adeqüen als reglaments tècnics en la matèria segons el que establix la normativa vigent per als projectes d’instal·lacions elèctriques i, igualment, respecte d’esta autorització administrativa prèvia i de construcció. Quan els certificats de direcció i final d’obra esmentats no estiguen visats pel col·legi professional corresponent, es presentaran amb la declaració responsable oportuna, segons indica la Resolució, de 22 d’octubre de 2010, de la Direcció General d’Energia, publicada en el DOCV núm. 6389, de data 3 de novembre de 2010.

14. Igualment, s’ha d’adjuntar la documentació requerida segons l’ITC-LAT 04 del Reial decret 223/2008, de 15 de febrer, pel qual s’aprova el Reglament sobre condicions tècniques i garanties de seguretat en línies elèctriques d’alta tensió; l’ITC RAT-22 del Reial decret 337/2014, de 9 de maig, pel qual s’aprova el Reglament sobre condicions tècniques i garanties de seguretat en instal·lacions elèctriques d’alta tensió, i el Reial decret 842/2002, de 2 d’agost, pel qual s’aproven el Reglament electrotècnic per a baixa tensió i les instruccions tècniques complementàries.

Així mateix, s’ha de presentar la cartografia de la instal·lació executada de manera efectiva, georeferenciada al sistema oficial vigent i en un sistema de dades obert i compatible amb la cartografia de l’Institut Cartogràfic Valencià, i segons el format establit per l’òrgan substantiu.

Es justificarà documentalment que el projecte executat s’ajusta als condicionants imposats en esta resolució i als indicats en la declaració d’impacte ambiental. Abans d’emetre l’informe previ a l’autorització d’explotació, el servici territorial competent en energia corresponent sol·licitarà de les administracions i els organismes que els han emesos la conformitat de l’obra executada respecte d’estos.

L’autorització d’explotació provisional no podrà concedir-se si la totalitat de les instal·lacions d’evacuació, incloses les compartides, així com les instal·lacions de connexió a la xarxa de distribució, no es troben finalitzades i amb l’autorització d’explotació provisional. Tot això sense perjuí del que preveu l’article 28.3 del Reial decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i al Pròxim Orient, així com per a pal·liar els efectes de la sequera.

La persona titular d’esta autorització podrà sol·licitar l’autorització d’explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servici i presentar el certificat d’obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que indica el paràgraf anterior.

15. La persona titular té l’obligació de constituir una garantia econòmica per al compliment de l’obligació de desmantellament de la instal·lació i restauració dels terrenys i l’entorn d’estos. Se n’haurà d’acreditar la deguda constitució (amb la carta de pagament corresponent) amb la sol·licitud d’autorització d’explotació provisional de la instal·lació, ja que és un requisit indispensable perquè esta s’atorgue.

Seguint les directrius marcades en esta matèria per la instrucció de la Direcció General d’Energia i Mines, hi haurà un import, corresponent a la capitalització del pressupost de desmantellament de la instal·lació, de set-cents dèsset mil nou-cents vint-i-nou euros amb quaranta-huit cèntims (717.929,48 €), al tipus d’interés legal dels diners, actualitzable cada cinc (5) anys i amb la consideració d’una vida útil de la instal·lació de 30 anys.

La garantia haurà de depositar-se en l’Agència Tributària Valenciana, de la qual serà beneficiària la Direcció General d’Indústria, Energia i Mines, en què han de constar les dades de la instal·lació (nom de la instal·lació, potència instal·lada, municipis en què se situen els grups generadors) i que es deposita per al compliment de l’obligació de desmantellament de la instal·lació i restauració dels terrenys i l’entorn.

Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

16. Una vegada obtinguda l’autorització d’explotació provisional, la persona titular ha de sol·licitar la inscripció prèvia en el Registre administratiu d’instal·lacions de producció d’energia elèctrica, per a la qual cosa ha de presentar la documentació pertinent segons l’article 39 del Reial decret 413/2014, de 6 de juny. Es tindrà en compte el que indica l’article 41, pel que fa a la caducitat i la cancel·lació d’esta inscripció.

Segons el que indica l’article 39.6 del Reial decret 413/2014, la inscripció de la instal·lació en el Registre d’instal·lacions de producció d’energia elèctrica amb caràcter previ permetrà que esta funcione en proves.

17. Una vegada finalitzen les proves de les instal·lacions amb un resultat favorable, la persona titular, en el termini màxim d’un (1) mes, sol·licitarà l’autorització d’explotació definitiva conforme al Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus i segons en el Decret 88/2005, de 29 d’abril. S’hi han d’adjuntar els certificats pertinents, segons el que indiquen els punts anteriors.

18. Una vegada obtinguda l’autorització d’explotació definitiva, la persona titular sol·licitarà la inscripció definitiva en el Registre administratiu d’instal·lacions de producció d’energia elèctrica, per a la qual cosa ha de presentar la documentació pertinent segons l’article 40 del Reial decret 413/2014, de 6 de juny. No sol·licitar les autoritzacions d’explotació dins del termini podrà suposar la caducitat de les autoritzacions concedides.

19. La persona titular d’instal·lació té l’obligació de desmantellar la instal·lació i restituir els terrenys i l’entorn afectat una vegada caducades les autoritzacions o pel tancament definitiu de la instal·lació. Ha d’obtindre l’autorització de tancament definitiu de la instal·lació, segons el que indica l’article 53.5 de la Llei 24/2013, de 26 de desembre, del sector elèctric, així com per al tancament temporal.

20. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia, d’acord amb el que preveu el Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat. Així mateix, no es podran transmetre les autoritzacions concedides mentres la central no estiga completament executada i haja obtingut l’autorització d’explotació.

21. Tal com indica l’article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjuí de l’exacció dels tributs que corresponga legalment per la prestació del servici municipal o per l’execució de construccions, instal·lacions i obres, a pagar el corresponent cànon d’ús i aprofitament en sòl no urbanitzable i a complir la resta de compromisos assumits i determinats en la llicència corresponent.

22. El respectiu cànon d’ús i aprofitament s’establirà per l’ajuntament en la llicència corresponent, per una quantia equivalent al 2 % dels costos estimats de les obres d’edificació i de les obres necessàries per a la implantació de la instal·lació, de manera que el pressupost d’execució material del total de la instal·lació ascendix a deu milions dos-cents deu mil cinc-cents huitanta-quatre euros amb huitanta cèntims (99.778.586,80 €). El cànon es generarà una sola vegada a causa de l’atorgament de la llicència urbanística, i l’ajuntament podrà acordar, si la part interessada ho sol·licita, el fraccionament o l’ajornament del pagament, sempre dins del termini de vigència concedit. L’atorgament d’una pròrroga del termini no comportarà un cànon urbanístic nou.

L’Ajuntament podrà acordar la reducció de fins a un 50 % quan la instal·lació siga susceptible de crear ocupació de manera significativa en relació amb l’ocupació local. L’impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s’integraran en el patrimoni municipal del sòl.

23. Segons el que establix l’article 26 del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, els permisos d’accés i de connexió d’instal·lacions construïdes i en servici caducaran quan, per causes imputables a la persona titular de la instal·lació diferents del tancament temporal, finalitze l’abocament d’energia a la xarxa per un període superior a tres anys.

*Quart*

Aprovació del pla de desmantellament de la instal·lació autoritzada i de restauració del terreny i l’entorn afectat.

Aprovar el pla de desmantellament i de restauració del terreny i l’entorn afectat en relació a la instal·lació descrita en el RESOLC SEGON, el pressupost del qual ascendix a SET-CENTS DÈSSET MIL NOU-CENTS VINT-I-NOU EUROS AMB QUARANTA-HUIT CÈNTIMS (717.929,48 €) i amb l’abast següent:

Fase de desmuntatge:

• Desconnexió elèctrica dels mòduls fotovoltaics.

• Desmuntatge i retirada dels mòduls fotovoltaics.

• Desmuntatge i retirada de les estructures metàl·liques de suport d’estos mòduls.

• Retirada dels circuits elèctrics i interconnexió.

• Desmuntatge del conjunt inversor-transformador.

• Retirada de la subestació d’evacuació.

• Desinstal·lació dels sistemes de seguretat, vigilància, control, enllumenat, etc.

• Demolició de les infraestructures i fonamentacions, i plataformes.

• Retirada de les capes de balast i graves compactades que conformen el camí interior.

• Retirada del tancament perimetral.

• Restauració final.

Fase de restauració:

Després de desmuntar els components de la planta, es restaurà la parcel·la on se situa la planta.

La superfície afectada a restaurar comprén les àrees següents:

• Vials interns de nova construcció i les seues cunetes.

• Rases després de retirar el cablejat subterrani.

• Superfícies d’ocupació dels panells fotovoltaics.

• Superfícies d’ocupació dels centres de transformació.

• Zones de casetes i emmagatzematge durant les obres de desmantellament

Els passos que comprén la fase de restauració són els que es descriuen a continuació:

• Ompliment i compactat dels buits en les parcel·les amb terreny natural que deixaran els elements següents:

• Fonamentacions dels muntants de la tanca perimetral, així com dels muntants de les portes d’accés.

• Arquetes i canalització subterrània per a la conducció dels circuits de corrent continu des del generador solar fins a l’inversor.

• Arquetes i canalització subterrània per a la conducció de circuits de corrent altern des del transformador de mitjana tensió fins a la subestació elèctrica.

• Plataformes (o lloses) on es col·locarà el conjunt inversor-transformador.

• Aportació de terra vegetal en algunes zones més afectades de la planta, encara que no s’estima estrictament necessari, i la llaurada posterior d’esta per a aconseguir uniformitat i l’airejament del sòl.

• Plantació de peus arboris de secà amb espècies similars a les de l’entorn que permeten replicar un estat de les parcel·les equivalent a l’inicial, i la instal·lació d’un sistema de reg per degoteig. Amb això s’aconseguirà mantindre el paisatge agrícola actual.

La persona titular constituirà la garantia econòmica que detalla el RESOLC TERCER d’esta resolució, relatiu a l’autorització de la construcció abans de la sol·licitud d’autorització d’explotació provisional, segons el que indica el Decret llei 14/2020.

*Quint*

Publicacions, notificacions i comunicacions que es faran d’esta resolució.

Ordenar, de conformitat amb el que disposa l’article 31 del Decret llei 14/2020:

• La publicació d’esta resolució en el*Diari Oficial de la Generalitat Valenciana*  i en el *Butlletí Oficial de la Província d’Alacant,* i es fa constar que la publicació s’efectuarà igualment als efectes que determina l’article 44 de la Llei 39/2015, d’1 d’octubre, del procediment administratiu comú de les administracions públiques, de notificació d’esta resolució a les persones titulars desconegudes o amb domicili ignorat o a les que s’ha intentat notificar, però no s’ha aconseguit.

• La publicació en el lloc d’internet de la Conselleria d’Innovació, Indústria, Comerç i Turisme, en l’apartat d’Energia ([https://cindi.gva.es/es/web/energia/installacions-autoritzades](https://cindi.gva.es/es/web/energia/installacions-autoritzades ) en castellà i

[https://cindi.gva.es/va/web/energia/installacions-autoritzades](https://cindi.gva.es/va/web/energia/installacions-autoritzades ) en valencià).

• La notificació d’esta resolució a la persona titular i a totes les administracions públiques o organismes i empreses de servicis públics o servicis d’interés general que han intervingut o han hagut d’intervindre en el procediment d’autorització, les que han emés o hagueren d’emetre el condicionant tècnic al projecte d’execució i a les persones titulars de béns i drets afectats, així com a la resta de persones interessades en l’expedient.

• La notificació a l’òrgan ambiental, als efectes que preveu la legislació d’avaluació ambiental, sobre la caducitat del pronunciament ambiental, així com als òrgans competents en ordenació del territori i paisatge.

Les autoritzacions concedides es traslladaran a l’Institut Cartogràfic Valencià per a incorporar les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.

De conformitat amb el paràgraf segon de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, les autoritzacions, les llicències i els permisos, tant públics com privats, que haja d’obtindre el sol·licitant per a executar i posar en marxa la instal·lació a què es referix la resolució actual, d’acord amb altres disposicions que resulten aplicables i, especialment, les relatives a l’ordenació del territori i al medi ambient. En qualsevol cas, esta autorització s’emet sense perjuí de tercers i no afecta els drets particulars.

Serà causa de revocació d’esta resolució, amb tràmit previ del procediment oportú, l’incompliment o la inobservança de les condicions expressades en esta, la variació substancial de les característiques descrites en la documentació presentada o l’incompliment o el no manteniment dels pressupostos o els requisits essencials o indispensables, legals o reglamentaris, que s’han tingut en compte per a l’atorgament, així com qualsevol altra causa que ho justifique degudament i motivadament. En particular, la caducitat dels permisos d’accés i connexió suposarà la ineficàcia de les autoritzacions que s’atorguen en esta resolució.

Contra esta resolució, que no posa fi a la via administrativa, es pot interposar un recurs d’alçada davant de la Secretaria Autonòmica d’Indústria, Comerç i Consum, en el termini d’un mes, comptat a partir de l’endemà del dia en què tinga lloc la notificació d’esta, de conformitat amb el que disposen els articles 121 i 122 de la Llei 39/2015, d’1 d’octubre, del règim jurídic de les administracions públiques i del procediment administratiu comú.

  

València, 25 de juny de 2024

Manuel Argüelles Linares

Director general d'Energia i Mines

Esta disposició conté annexos. Consulteu-ne la versió en PDF.